**Dôvodová správa**

**A. Všeobecná časť**

Návrh zákona o uznávaní dokladov o vzdelaní odborných kvalifikácií je vypracovaný na základe uznesenia vlády SR č. 308 z 12. apríla 2006 a uznesenia vlády SR č. 641/2006 26. júla 2006.

Týmto návrhom zákona sa transponuje do právneho poriadku Slovenskej republiky Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií, ktorú má povinnosť Slovenská republika transponovať podľa článku 63 smernice do právneho poriadku do 27. septembra 2007. Návrh zákona tiež zjednodušuje a sprehľadňuje problematiku profesijného uznávania odborných kvalifikácií, čo vyplýva z uznesenia vlády SR č. 557/2005 z 13. júla 2005 k návrhu stratégie konkurencieschopnosti Slovenskej republiky do roku 2010 – Akčné plány.

Návrh zákona upravuje podmienky uznávania dokladov o vzdelaní vysokými školami alebo inými oprávnenými orgánmi podľa právnych predpisov Európskej únie alebo zmluvných štátov Dohody o Európskom hospodárskom priestore a Švajčiarskej konfederácie na účely regulovaných odborných činností v Slovenskej republike.

Návrh zákona sa vzťahuje na občanov členských štátov a ich rodinných príslušníkov, ktorí chcú vykonávať regulované povolanie v Slovenskej republike ako fyzické osoby oprávnené na výkon povolania alebo ako osoby v postavení zodpovedného zástupcu alebo zamestnancov okrem povolania architekta, veterinárneho lekára, odborných činností uvedených v prílohe č. 1 návrhu zákona a iných regulovaných povolaní, na ktoré sa vzťahujú osobitné predpisy.

Občania členských štátov a ich rodinní príslušníci majú na výkon regulovaného povolania v Slovenskej republike rovnaké práva ako osoby, ktoré získali príslušnú kvalifikáciu v Slovenskej republike.

Týmto návrhom zákona sa zruší zákon č. 477/2002 Z. z. o uznávaní odborných kvalifikácií a o doplnení zákona NR SR č. 145/1995 Z. z. o správnych poplatkoch v znení neskorších predpisov, ktorý túto predmetnú problematiku upravovala.

Návrh zákona je v súlade s Ústavou SR, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, s právom Európskej únie, Dohovorom o uznávaní kvalifikácií týkajúcich sa vysokoškolského vzdelávania v Európskom regióne (Lisabon 1997).

Návrh zákona nemá dopad na štátny rozpočet, rozpočty obcí a rozpočty vyšších územných celkov a nemá dopad na zamestnanosť a podnikateľské prostredie.

**DOLOŽKA ZLUČTEĽNOSTI**

**návrhu zákona**

**s právom Európskych spoločenstiev a právom Európskej únie**

1. **Predkladateľ zákona:**   **Ministerstvo školstva Slovenskej republiky**
2. **Názov návrhu zákona:** Zákon o uznávaní odborných kvalifikácií

**3. Problematika návrhu zákona:**

1. je upravená v práve Európskych spoločenstiev:

* v primárnom práve: v čl. 3 ods. 1 písm. c), 39, 43, 49 a 149 Zmluvy o založení Európskeho spoločenstva Zmluve o založení Európskeho v platnom znení
* v sekundárnom práve: Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30.9. 2005) a smernica Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb (Ú. v. EÚ L 363, 20.12. 2006).

b) je upravená v práve Európskej únie:

- v primárnom práve: v čl. 6 ods. 2 Zmluvy o Európskej únii v platnom znení

c) je obsiahnutá v judikatúre Súdneho dvora Európskych spoločenstiev alebo Súdu

prvého stupňa Európskych spoločenstiev:

* rozhodnutie Súdneho dvora ES z 14. septembra 2000 vo veci C- 238/98 Hugo Fernando Hocsman v Ministre de l'Emploi et de la Solidarité,
* rozhodnutie Súdneho dvora ES z 25. júla 1991 vo veci C-76/90 Manfred Säger v Dennemeyer & Co. Ltd.,
* rozhodnutie Súdneho dvora ES z 22. januára 2002 vo veci C-31/00 Conseil national de l'ordre des architectes v Nicolas Dreessen,
* rozhodnutie Súdneho dvora ES zo 29. novtembra 2001 vo veci C-202/99 Commission of the European Communities v Italian Republic.

**4. Záväzky Slovenskej republiky vo vzťahu k  Európskym spoločenstvám a  Európskej únii:**

1. Zo Zmluvy o pristúpení Slovenskej republiky k Európskej únii a najmä Aktu o podmienkach pristúpenia, nevyplývajú v predmetnej oblasti pre SR žiadne záväzky,
2. z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú v tejto oblasti pre Slovenskú republiku žiadne prechodné obdobia,
3. lehota na prebratie smernice podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov:

* Smernica Európskeho parlamentu a Rady 2005/36/ES zo 7. septembra 2005  o uznávaní odborných kvalifikácií (Ú. v. EÚ L 255, 30.9. 2005) – 20. október 2007
* Smernica Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb (Ú. v. EÚ L 363, 20.12. 2006) – 1. január 2007

1. nie je známe začatie konania v tejto oblasti proti SR o porušení Zmluvy o založení ES podľa čl. 226-228 Zmluvy o založení ES
2. Smernica Európskeho parlamentu a Rady 2005/36/ES zo 7. septembra 2005  o uznávaní odborných kvalifikácií a smernica Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb si vyžaduje v záujme jej úplnej transpozície úpravu právnych predpisov v pôsobnosti Ministerstva hospodárstva SR, Ministerstva výstavby a regionálneho rozvoja SR, Ministerstva vnútra SR, Ministerstva pôdohospodárstva SR, Ministerstva zdravotníctva SR a Úrad geodézie, kartografie a katastra SR.

**5. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

Úplný

**6. Gestor a spolupracujúce rezorty:** Gestorom smernice je Ministerstvo školstva SR, spolugestormi pôsobnosti Ministerstva hospodárstva SR, Ministerstva výstavby a regionálneho rozvoja SR, Ministerstva vnútra SR, Ministerstva pôdohospodárstva SR, Ministerstva zdravotníctva SR a Úrad geodézie, kartografie a katastra SR

**DOLOŽKA**

**finančných, ekonomických, environmentálnych vplyvov a vplyvov na zamestnanosť a podnikateľské prostredie**

**1. Odhad vplyvu na verejné financie**

Navrhovaná právna úprava nezakladá zvýšený nárok na verejné financie a nemá vplyv na výdavky štátneho rozpočtu a rozpočtu samosprávnych krajov alebo obcí.

**2. Odhad vplyvu na obyvateľov, hospodárenie podnikateľskej sféry a iných právnických osôb**

Navrhovaná právna úprava nebude mať negatívny vplyv naobyvateľov, hospodárenie podnikateľskej sféry a iných právnických osôb.

**3. Odhad vplyvu na životné prostredie**

Navrhovaná právna úprava nebude mať negatívny vplyv na životné prostredie.

**4. Odhad vplyvu na zamestnanosť**

Navrhovaná právna úprava nebude mať negatívny vplyv na zamestnanosť. S ohľadom na zjednodušenie systému uznávania odborných kvalifikácií a voľného poskytovania služieb možno predpokladať vznik nových kvalifikovaných pracovných miest; navrhovaná právna úprava by tak mala mať pozitívny dopad na zamestnanosť.

**5. Odhad vplyvu na podnikateľské prostredie**

Navrhovaná právna úprava nebude mať negatívny vplyv na podnikateľské prostredie.

**B. Osobitná časť**

**Prvá časť**

**K § 1**

Toto ustanovenie upravuje rozsah zákona v uznávaní dokladov o vzdelaní vydanými školami alebo inými oprávnenými orgánmi v členských štátoch a nečlenských štátoch EÚ na účely výkonu regulovaných povolaní v Slovenskej republike. Vzťahuje sa aj na rodinných príslušníkov občanov členských štátov EÚ, okrem povolania architekta, veterinárneho lekára a špecializácii zdravotníckych pracovníkov v prípade získania ich kvalifikácie v treťom štáte.

**K § 2**

Toto ustanovenie definuje pojmy na účely tohto zákona, ako napr. „regulované povolanie“, „regulované vzdelávanie“, „uznávanie dokladov o vzdelaní“, „doklad o odbornej kvalifikácii“, „vysokoškolský diplom“, „absolventský diplom“ a pod.

**Druhá časť**

**K § 3 až 7**

Tieto ustanovenia upravujú podmienky dočasného a príležitostného poskytovania služieb v Slovenskej republike občanmi členských štátov EÚ usadených v členskom štáte pôvodu.

Pred prvým poskytnutím služby je poskytovateľ povinný predložiť príslušnému orgánu písomné vyhlásenie o krytí a iných prostriedkoch ochrany v súvislosti s odbornou zodpovednosťou poskytovateľa služieb.

§ 4 ďalšej obsahuje aké doklady má predložiť vrátane príloh príslušnému oprávnenému orgánu.

§ 5 upravuje preskúmavanie odbornej kvalifikácie poskytovateľa služby pri regulovaných povolania, ktoré môžu mať nepriaznivé následky na schránené záujmy.

V § 6 je upravené konanie vo veci preskúmavania odbornej kvalifikácie poskytovateľa služby.

V § 7 je ustanovená spolupráca príslušných orgánov, ktoré sú oprávnené preskúmať odbornú kvalifikáciu a inú spôsobilosť poskytovateľa služby.

**Tretia časť**

**S y s t é m a u t o m a t i c k é h o  u z n á v a n i a  o d b o r n ý c h k v a l i f i k á c i í**

Upravuje automatické uznávanie odborných kvalifikácií a dokladov o vzdelaní. Vzťahuje sa to len na občanov členských štátov, z dôvodu existencie zosúladených študijných programov výlučne v týchto štátoch. Vzhľadom na to, že z vybraných 7 sektorových povolaní sa návrh zákona vzťahuje iba na 5 zdravotníckych povolaní, ustanovenie je naformulované na podmienky uznávania uvedených 5 sektorových povolaní. Tieto povolania sú: lekár, zubný lekár, farmaceut, zdravotná sestra a pôrodná asistentka.

**K § 8**

Uvedený paragraf definuje možnosti automatického uznania vybraných zdravotníckych povolaní na základe prílohy č. 4 návrhu zákona. Príloha č. 4 obsahuje zoznam dokladov o vzdelaní, ktoré môžu absolventi zosúladených študijných programov získať, spolu s nadobudnutými právami občanov členských štátov.

Tiež v tomto ustanovení je zadefinovaný spôsob postupu v uznávaní v prípade uvedených 5 zdravotníckych povolaní, ak doklad o vzdelaní pochádza z tretieho štátu. Postupuje sa komparatívnou metódou, t.j. porovnaním získanej kvalifikácie s požadovanou odbornou kvalifikáciou v Slovenskej republike

**K § 9**

Upravuje automatické uznávanie vysokoškolského vzdelania tretieho stupňa.

**V š e o b e c n ý s y s t é m u z n á v a n i a**

**K § 10**

Ustanovenie zadefinuje základný postup pri uznávaní podľa všeobecného systému uznávania. Vzhľadom na to, že v prípade všeobecného systému uznávania neexistujú zosúladené študijné programy, musí dôjsť k porovnávaniu získanej kvalifikácie a minimálnej kvalifikačnej požiadavky daného členského štátu pri výkone regulovaného povolania.

**K 11 až 15**

Upravuje sa všeobecný systém uznávania odborných kvalifikácií podľa stupňa dosiahnutého vzdelania. Definujú sa jednotlivé úrovne kvalifikácie do piatich úrovní podľa Smernice č. 2005/36/ES a všeobecne záväzných právnych predpisov Slovenskej republiky a to takto

1. kvalifikácia osvedčená dokladom o vysokoškolskom vzdelaní,
2. kvalifikácia osvedčená dokladom o vyššom odbornom vzdelaní alebo vysokoškolskom vzdelaní,
3. kvalifikácia osvedčená dokladom o úplnom strednom odbornom vzdelaní alebo vyššom odbornom vzdelaní,
4. kvalifikácia osvedčená dokladom o strednom odbornom vzdelaní alebo úplnom strednom odbornom vzdelaní,
5. kvalifikácia osvedčená dokladom o osvedčením o inej odbornej spôsobilosti.

Uvedené ustanovenia obsahujú aj možné kompenzácie v prípade rozdielneho rozsahu jednotlivých úrovní odbornej kvalifikácie

**K § 16**

Uznávanie stupňa vzdelania bez uvedenia zamerania kvalifikácie je dôležité v prípade regulovaných povolaní, kde sa nevyžaduje presné zameranie odbornej kvalifikácie, iba úroveň dosiahnutého vzdelania. Napríklad výkon štátnej služby je regulovaným povolaním, hoci zákon č. 312/2001 Z. z. o štátnej službe presne nešpecifikuje odbornú kvalifikáciu, ktorá je priradená k jednotlivým zaradeniam zamestnancov štátnej služby.

**K § 17**

V tomto ustanovení je upravené uznávanie iných dokladov a osvedčení vydaných v príslušnom členskom štáte. Príslušný orgán Slovenskej republiky pritom môže vyžadovať od žiadateľa napr. výpis z registra trestov, doklad o tom, že nebol na jeho majetok vyhlásený konkurz, že nebol právoplatne odsúdený za úmyselný trestný čin a ďalšie doklady. Ak príslušné orgány členských štátov uvedené doklady nevydávajú, umožňuje sa ich nahradiť čestným vyhlásením alebo prísahou alebo zodpovedajúcou náhradnou formou na osvedčenie vyžadovanej skutočnosti.

**K § 18**

Tento paragraf preberá pojem rovnakého posudzovania kvalifikácie, ktoré sa uvádza už v smerniciach 89/48/EHS a 92/51/EHS, ale definuje ho presnejšie. Ustanovenie sa týka odbornej prípravy, ktorá prebieha „paralelne“ so „štandardnou“ odbornou prípravou a ktorú dotknutý členský štát považuje za rovnocennú, a staršej odbornej kvalifikácie, na ktorú sa vzťahujú nadobudnuté práva na národnej úrovni. Pojem rovnakého zaobchádzania rovnako platí aj pre klasifikáciu podľa jednej z úrovní uvedených v zákone, ktorá môže mať vplyv na prechod k ďalšej najvyššej úrovni.

**Kompenzačné mechanizmy**

**K § 19 až 20**

Toto ustanovenie zachováva iba dva typy kompenzačného opatrenia, skúšku spôsobilosti a adaptačné obdobie, bez ohľadu na to, či je podstatný rozdiel v trvaní alebo obsahu odbornej prípravy. Slovenská republika tak už nemôže vyžadovať odborné skúsenosti v prípade, ak existuje rozdiel v trvaní. Skúšku spôsobilosti alebo adaptačné obdobie je podľa návrhu zákona uložiť v prípade, ak odborná príprava žiadateľa o uznanie odbornej kvalifikácie je kratšia aspoň o jeden rok ako sa vyžaduje na národnej báze, alebo ak sú medzi vyučovanými predmetmi podstatné rozdiely.

Maximálna dĺžka adaptačného obdobia je vo všetkých prípadoch tri roky. V každom prípade je teraz možné uložiť kompenzačné opatrenie iba vtedy, ak sú podstatné rozdiely v trvaní alebo v obsahu odbornej prípravy.

Ustanovuje podmienky za ktorých je možné vykonať skúšku spôsobilosti, kto určí jej obsah, ďalej podrobnosti o adaptačnom období. Zároveň určuje ktoré orgány a organizácie zabezpečia vykonanie tejto skúšky a dohliadnu na splnenie podmienok adaptačného obdobia.

**K § 21**

Toto ustanovenie definuje spoločné platformy, ako opravný nástroj na kompenzáciu vzdelania bez vykonania skúšky spôsobilosti alebo adaptačného obdobia. Spoločné platformy vznikajú na základe dohody minimálne 3/5 všetkých členských štátov a umožňujú vnímať dané regulované povolanie ako sektorové povolanie so zosúladeným študijným programom. V súčasnosti neexistujú žiadne spoločné platformy na kompenzáciu vzdelania v prípade vybraného regulovaného povolania.

**K § 22**

Ustanovuje uznávanie odbornej spôsobilosti na základe odbornej praxe, v prípade povolaní, ktoré sú podrobnejšie uvedené v zozname I až III prílohy č. 6.

**Postup pri uznávaní odbornej kvalifikácie**

**K § 23**

Ustanovuje sa postup pri uznávaní odbornej kvalifikácie, ktorý sa začína podaním písomnej žiadosti. Náležitosti žiadosti sú uvedené v návrhu zákona vrátane príloh. Od žiadateľa sa vyžaduje osvedčený preklad dokladov o vzdelaní do štátneho jazyka.

**K § 24**

V tomto ustanovení je upravené vydávanie rozhodnutí o uznaní odbornej kvalifikácie. Návrh zákona ustanovuje, že rozhodnutie o uznaní odbornej kvalifikácie sa vydáva žiadateľovi v osobitných lehotách.

**K § 25**

V tomto ustanovení sa upravujú podrobnosti o vydávaní iných dokladov, potvrdení a osvedčení pre občanov členských štátov, ktorí absolvovali svoje vzdelávanie na území terajšej Slovenskej republiky. Uvedené potvrdenia o spôsobilosti sú nutné predložiť v inom členskom štáte v prípade záujmu vykonávať regulované povolanie v tom štáte. Napr. Ministerstvo školstva SR je príslušným orgánom na vydávanie potvrdenia o pedagogickej spôsobilosti, v ktorom sa potvrdí získaná kvalifikácia záujemcu. Ustanovenie ďalej upravuje mechanizmus a administratívny postup pri vydávaní uvedených potvrdení o spôsobilosti.

**K § 26**

Uvádza podmienky za ktorých je žiadateľ oprávnený používať profesijný alebo akademický titul získaný podľa právnych predpisov členského štátu pôvodu v prípade, ak splnil podmienky na výkon regulovaného povolania v Slovenskej republike. Poskytnúť možnosť používania titulov, ktoré boli žiadateľom udelené v štáte pôvodu je potrebné z dôvodu zabránenia „turizmu uznávania“ a tým spojenému získavaniu cudzích titulov, a zámene niektorých profesijných a akademických titulov s inými, ktoré oprávňujú žiadateľa na výkon inej odbornej činnosti, alebo na inej úrovni.

**K § 27**

V tomto ustanovení zákon určuje povinnosť znalosti štátneho jazyka v rozsahu potrebnom na výkon regulovaného povolania. Ustanovenie ďalej definuje mechanizmus pre príslušné orgány určiť či žiadateľ o uznanie odbornej kvalifikácie má znalosť jazyka potrebnú na výkon daného regulovaného povolania alebo nemá.

**K § 28**

Ustanovuje úlohy a povinnosti Ministerstva školstva pri uznávaní odborných kvalifikácií.

**K § 29**

Vymedzuje administratívnu spoluprácu príslušných orgánov a predmet spolupráce. Určuje postup pri odôvodnených pochybnostiach o doklade o vzdelaní, postup pri získavaní informácií od iného členského štátu. Rovnako pokrýva aj postup v prípade včasného neposkytnutia informácie.

**K § 30**

V tomto ustanovení sa ukladá povinnosť príslušným orgánom predkladať správy o rozhodnutiach vo veci uznávania dokladov o vzdelaní každoročne k 31.decembru kalendárneho roka.

**Štvrtá časť**

**P r e c h o d n é, z á v e r e č n é a  z r u š o v a c i e u s t a n o v e n i a**

**K § 31**

V tomto ustanovení sa ukladá povinnosť, že konania ktoré boli začaté do účinnosti tohto zákona sa dokončia podľa doterajších predpisov.

**K § 32 a 33**

Odkazuje na transpozičnú prílohu, ktorou sa preberá Smernica Európskeho parlamentu a Rady 2005/36/ES o uznávaní odborných kvalifikácií a Smernica Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb (Ú. v. EÚ L 363, 20.12. 2006).

Týmto zákonom sa zrušuje zákon č. 477/2002 Z. z. o uznávaní odborných kvalifikácií a o doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v znení zákona č. 445/2003 Z. z., zákona č. 5/2005 Z. z. a zákona č. 340/2005 Z. z..

**K § 34**

Navrhuje sa, aby predmetný zákon nadobudol účinnosť 20. októbra 2007.

Bratislava 28. februára 2007

Robert F i c o  v. r.

predseda vlády

slovenskej republiky

Ján M i k o l a j v. r.

podpredseda vlády a minister školstva

Slovenskej republiky